Odendaalsrus: Egpaar het na plaas omgesien toe aanvallers toeslaanMark Regal (Foto: Facebook) Mark Regal (50) en sy vrou het glo na sy pa, ’n bekende wildboer en taksidermis van Odendaalsrus in die Vrystaat, se plaas omgesien toe twee aanvallers Woensdagaand op die plaas Thelma buite die dorp toegeslaan het. Mark en een van die aanvallers is gedurende die aanval doodgeskiet. Rudi Janse van Vuuren, plaaslike veiligheidskoördineerder van Vrystaat Landbou (VL), het aan Maroela Media gesê Mark se pa en broer, Joe en Nathan Regal, bedryf ’n taksidermie op die plaas. Albei het egter Woensdag met vakansie gegaan en Mark en sy vrou, Angela, sou in hul afwesigheid na die plaas omsien. Die Regal-gesin is van Welkom, sowat 18 km van Odendaalsrus. Angela het volgens die polisie buite gesit toe twee verdagtes omstreeks 19:45 op die plaas aangekom het. “Sy het na bewering een van die verdagtes geskiet en terwyl haar 50-jarige man uitgekom het, is hy geskiet en noodlottig gewond,” het brig. Motantsi Makhele, polisiewoordvoerder, vroeër gesê. Die verdagte en Mark is op die toneel dood. Die ander verdagte het gevlug en is in dié stadium steeds soek. Jan van Niekerk, provinsiale VF Plus-leier, sê die Goudveld is duidelik ’n brandpunt wat plaasmoorde betref. Dít nadat Pieter en Eddie Hills, Andries Loots en Teboho Machakela onlangs op plase in die Vrystaat vermoor is. “Mark, wat beskryf word as ’n vriend, ŉ pa, eggenoot en gentleman, is die jongste slagoffer van die regering se onvermoë om sy landsburgers, minderheidsgroepe en veral boere te beskerm,” sê Van Niekerk. VL beplan intussen ’n optog teen plaasmoorde in Hennenman ná die moord op Pieter en Eddie Hills. Die organisasie doen ’n beroep op sy lede om die Hills-gesin Maandag in Hennenman te ondersteun wanneer die vermeende aanvallers na verwagting aansoek om borgtog gaan doen. “Howe moet kennis neem van die publiek se woede en frustrasie met moord in die landelike gebiede. Die hof moet ons in ag neem wanneer borgtog oorweeg word aan beskuldigdes wat misdade in landelike gebiede pleeg, spesifiek plaasmoorde,” sê Francois Wilken, president van VL. “Die misdaad en aanslag op die landbousektor en in ons land duur onophoudelik voort en dit is onaanvaarbaar. Landbouers, maar ook die publiek as ’n geheel, is nie meer bereid om die wetteloosheid toe te laat nie.” Reëlings rakende Maandag se optog sal binnekort bekend gemaak word.